เอกสารแนบ 3

เรียน ท่านผู้ถือหุ้น บริษัท มูราโมโต้ อีเล็คตรอน (ประเทศไทย) จำกัด (มหาชน)

คณะกรรมการบริษัทมีมติกำหนดองค์ประกอบ คุณสมบัติ วาระการดำรงตำแหน่ง
และหน้าที่ความรับผิดชอบของคณะกรรมการตรวจสอบเป็นกฏบัตรไว้เป็นลายลักษณ์อักษร
ในรอบปีที่ผ่านมาคณะกรรมการตรวจสอบประกอบด้วยกรรมการอิสระ จำนวน 3 ท่าน
ซึ่งเป็นผู้ทรงคุณวุฒิและมีประสบการณ์ด้านบัญชี การเงิน กฎหมาย และการบริหาร ดังนี้

1.  ศาสตราจารย์ไพจิตร โรจนวานิช ประธานกรรมการตรวจสอบ

2.  นายวันชัย อ่ำพึ่งอาตม์ กรรมการตรวจสอบ

3.  นายนพ โรจนวานิช กรรมการตรวจสอบ

นางวิภาณี สุวนิช ผู้สอบบัญชีรับอนุญาต เลขที่ 2121 ทำหน้าที่เลขานุการคณะกรรมการตรวจสอบ

คณะกรรมการตรวจสอบปฏิบัติหน้าที่ตามที่คณะกรรมการบริษัทมอบหมาย
และตามกฎบัตรของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบระยะเวลาบัญชีปี 2559
คณะกรรมการตรวจสอบได้ประชุมรวม 4 ครั้ง
กรรมการตรวจสอบทุกคนได้เข้าร่วมประชุมครบทุกครั้ง โดยได้หารือร่วมกับฝ่ายบริหาร
หน่วยงานตรวจสอบภายใน และผู้สอบบัญชีในเรื่องที่เกี่ยวข้อง
และได้สรุปรายงานผลการประชุมให้คณะกรรมการบริษัทรับทราบ
สรุปสาระสำคัญของภารกิจในรอบปีได้ดังนี้

รายงานทางการเงิน

คณะกรรมการตรวจสอบได้สอบทานงบการเงินรายไตรมาส และงบการเงินประจำปีของบริษัท
รวมทั้งงบการเงินรวมของบริษัทและบริษัทย่อยร่วมกับผู้สอบบัญชี ฝ่ายจัดการ
และหน่วยงานตรวจสอบภายใน โดยพิจารณาในประเด็นสำคัญพร้อมให้คำแนะนำ
รวมข้อคิดเห็นที่เป็นประโยชน์
เพื่อให้มั่นใจว่ากระบวนการควบคุมภายในในการจัดทำงบการเงินของบริษัทฯ
มีความถูกต้องเชื่อถือได้ ทั้งมีการเปิดเผยข้อมูลที่สำคัญอย่างเพียงพอและทันเวลาต่อผู้ใช้งบการเงิน
สอดคล้องกับกฎหมายและประกาศต่างๆที่เกี่ยวข้อง กฎเกณฑ์ของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ทั้งเป็นไปตามมาตรฐานการรายงานทางการเงิน นอกจากนี้
คณะกรรมการตรวจสอบได้ประชุมร่วมกับผู้สอบบัญชีโดยไม่มีผู้บริหารหรือฝ่ายจัดการเข้าร่วมประชุมด้วย
เพื่อซักถามประเด็นต่างๆ
จากผลการตรวจสอบของผู้สอบบัญชีปรากฏว่าผู้สอบบัญชีไม่มีข้อมูลหรือข้อสังเกตเป็นพิเศษจากการตรวจสอบแต่ประการใด

รายการเกี่ยวโยงกันหรือรายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณาและให้ความเห็นเกี่ยวกับรายการเกี่ยวโยงกัน
หรือรายการที่อาจมีความขัดแย้งทางผลประโยชน์ของบริษัทฯ และบริษัทย่อย
โดยยึดหลักความระมัดระวัง ความสมเหตุสมผล และคำนึงถึงประโยชน์ของผู้มีส่วนได้เสียของบริษัท
รวมทั้งการเปิดเผยข้อมูลอย่างเพียงพอ ตามเงื่อนไขที่ตลาดหลักทรัพย์แห่งประเทศไทยกำหนด

การควบคุมภายในและการบริหารความเสี่ยง

คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯและบริษัทย่อย
โดยพิจารณาจากรายงานของหน่วยงานตรวจสอบภายในและของผู้สอบบัญชี
เพื่อประเมินความเพียงพอเหมาะสมและความมีประสิทธิภาพของระบบการควบคุมภายใน
การบริหารจัดการความเสี่ยงของบริษัท การดำเนินงานของฝ่ายบริหารที่สอดคล้องกับนโยบาย
และอำนาจอนุมัติที่กำหนดไว้

การปฏิบัติตามกฎหมายและข้อกำหนด

คณะกรรมการตรวจสอบได้สอบทานการดำเนินงานของบริษัทฯ
ว่าเป็นไปตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
และรับทราบการเปลี่ยนแปลงกฏเกณฑ์ต่างๆ ที่มีผลกระทบต่อการดำเนินธุรกิจของบริษัท

การกำกับดูแลกิจการ

คณะกรรมการตรวจสอบได้สอบทานให้บริษัท
มีการบริหารจัดการตามหลักการของการกำกับดูแลกิจการที่ดี เพื่อให้การปฏิบัติงานมีความโปร่งใส
และเป็นธรรม สร้างความเชื่อมั่นและเชื่อถือได้ให้แก่ผู้มีส่วนได้เสีย

การกำกับดูแลงานตรวจสอบภายใน

คณะกรรมการตรวจสอบได้พิจารณาความเป็นอิสระของหน่วยงานตรวจสอบภายใน
ขอบเขตการปฏิบัติงาน แผนการตรวจสอบประจำปี พิจารณารายงานผลการตรวจสอบ
การติดตามผลการแก้ไขตามรายงานการตรวจสอบประเด็นที่มีนัยสำคัญ
ให้คำแนะนำในการพัฒนาปรับปรุงการปฏิบัติงานตรวจสอบให้มีประสิทธิภาพ
พิจารณาความเหมาะสมของ งบประมาณ จำนวนบุคลากร การฝึกอบรมและพัฒนาบุคลากร
รวมทั้งการประเมินผลงานประจำปีของหน่วยงานตรวจสอบภายใน

การพิจารณาคัดเลือกผู้สอบบัญชีและการกำหนดค่าตอบแทน

คณะกรรมการตรวจสอบได้คัดเลือกผู้สอบบัญชีและกำหนดค่าตอบแทน โดยพิจารณาถึงความรู้
ความสามารถ ประสบการณ์และคุณภาพงานของผู้สอบบัญชี สถานะของผู้สอบบัญชี
ข้อจำกัดที่มีสาระสำคัญ หรือข้อกำหนดของตลาดหลักทรัพย์แห่งประเทศไทย
หรือกฎระเบียบของหน่วยงานอื่นที่เกี่ยวข้อง
เพื่อให้มั่นใจว่าผู้สอบบัญชีมีความเป็นอิสระและเป็นกลางอย่างแท้จริงในการปฏิบัติงาน

ทั้งนี้ คณะกรรมการตรวจสอบได้คัดเลือก บริษัท เคพีเอ็มจี ภูมิไชย สอบบัญชี จำกัด
เป็นผู้สอบบัญชีของบริษัทฯ พร้อมทั้งพิจารณาค่าตอบแทนผู้สอบบัญชีนำเสนอคณะกรรมการบริษัท
โดยเห็นว่าเป็นผู้มีความเข้าใจธุรกิจของบริษัทฯ เป็นอย่างดี ประกอบวิชาชีพด้วยความเป็นอิสระ
เป็นกลางและส่งมอบงานตรงตามเวลาอย่างสม่ำเสมอ ซึ่งคณะกรรมการบริษัทได้เสนอที่ประชุมสามัญ
ผู้ถือหุ้นประจำปี 2559 แต่งตั้งบริษัท เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทฯ
โดยมีรายชื่อผู้สอบบัญชี ดังนี้

นางศิริเพ็ญ สุขเจริญยิ่งยง ผู้สอบบัญชีรับอนุญาตเลขที่ 3636 และ/หรือ

นายศักดา เกาทัณฑ์ทอง ผู้สอบบัญชีรับอนุญาตเลขที่ 4628 และ/หรือ

  นายไวโรจน์ จินดามณีพิทักษ์ ผู้สอบบัญชีรับอนุญาตเลขที่ 3565

สำหรับรอบระยะเวลาบัญชีปีสิ้นสุดวันที่ 30 กันยายน 2559
ผู้สอบบัญชีที่ทำหน้าที่ตรวจสอบและรับรองงบการเงินของบริษัทฯ ได้แก่ นางศิริเพ็ญ สุขเจริญยิ่งยง

คณะกรรมการตรวจสอบมีความเห็นว่าในรอบระยะเวลาบัญชีปีสิ้นสุดวันที่ 30 กันยายน 2559
บริษัทฯได้จัดให้มีระบบการควบคุมภายในที่โปร่งใสเพียงพอและเหมาะสม
ครอบคลุมการปฏิบัติงานที่มีความเสี่ยง
และมีกระบวนการที่ช่วยให้เกิดความมั่นใจว่าการปฏิบัติงานของบริษัทฯ
เป็นไปตามกฎหมายที่เกี่ยวข้อง มีการกำกับดูแลกิจการที่ดี
ตลอดจนจัดทำและเปิดเผยข้อมูลในรายงานทางการเงินของบริษัทฯอย่างเพียงพอและเชื่อถือได้

[]

ศาสตราจารย์ไพจิตร โรจนวานิช

ประธานกรรมการตรวจสอบ

25 พฤศจิกายน 2559

รายละเอียดเกี่ยวกับหัวหน้าหน่วยงานที่มีหน้าที่รับผิดชอบด้านการควบคุมภายในของบริษัท

ชื่อ นางดารุณี จาง สัญชาติ ไทย อายุ 36 ปี ข้อมูลการถือหุ้น 0.00

ตำแหน่ง ผู้จัดการหน่วยงานตรวจสอบภายใน

ประวัติ

การศึกษา : ปริญญาโท บริหารธุรกิจมหาบัณฑิต สาขาการบัญชี มหาวิทยาลัยรามคำแหง

  ปริญญาตรี คณะบริหารธุรกิจ สาขาการบัญชี มหาวิทยาลัยรามคำแหง

การทำงาน : 2556 – ปัจจุบัน ผู้จัดการหน่วยงานตรวจสอบภายใน บริษัท มูราโมโต้ อีเล็คตรอน
(ประเทศไทย) จำกัด (มหาชน)

บริษัท เซ็นทรัล วัตสัน จำกัด

  บริษัท กรินทร์ ออดิท จำกัด

  บริษัท สำนักงานพิพัฒน์และเพื่อน จำกัด

การอบรม : วิธีการประเมินความเสี่ยงเพื่อการวางแผนการตรวจสอบภายใน –
สภาวิชาชีพบัญชีในพระบรมราชูปถัมภ์

  Tools and Techniques for The Audit Manager -
  สมาคมผู้ตรวจสอบภายในแห่งประเทศไทย

  การตรวจสอบทุจริต (Fraud Audit program) - สมาคมผู้ตรวจสอบภายในแห่งประเทศไทย

  การตรวจสอบภายในตามแนว COSO ERM - สภาวิชาชีพบัญชี

  การตรวจสอบบัญชีแบบครบวงจร-ขั้นสูง - สภาวิชาชีพบัญชี

  การตรวจสอบบัญชีแบบครบวงจร-ขั้นกลาง - สภาวิชาชีพบัญชี

  ฯลฯ